정조 16년
右議政朴宗岳疏曰伏以臣伏讀閏四月二十七日筵本下敎字字精微言言惻怛有足以動天地而泣鬼神昔人有言讀出師表無涕淚者便沒良心況爲今日臣子立殿下之庭食殿下之食而承此筵敎孰不心折而腸摧失聲而痛泣也哉嗚呼我聖上居九五之尊而無樂乎南面有千乘之富而煢煢然在疚含恤茹痛凡易三十霜而如一日食息寤寐之間而堯眉不展煩鬱蟠結于中而舜慕不匱寧不欲刑法之大行情事之夬伸也特以事關莫重莫大至嚴至敬之地故俯仰乎天地高厚隱忍乎多少歲月殿下之方寸若是之窮且苦矣臣中夜無寐仰想宸心五內如沸實欲尙寐而無吪也況是月何月也聖人之孝思益復罔涯含生之憤痛尤覺百倍矣臣雖不肖無似亦具一端彝性每欲仰首一鳴畢攄衷赤而旣是人臣不敢言不敢聞又是殿下不忍聞不忍言故嚴畏囁嚅式至于今矣筵敎若曰歲月浸遠義理愈晦近於諸臣章奏不能使之勿言猗歟大哉雖使堯舜復起不易之矣臣安敢一味噤默不效無隱之義也請以平昔家庭聞見冒萬死流涕而悉陳之嗚呼臣季父臣明源雖不以學問自處而天資近道忠愛貫日戊辰以前費盡調護之力戊辰以後殫竭盡瘁之義是以受知於殿下逈出千古筆之於親製墓碑發之於前後祭文臣何敢更爲架疊嗚呼臣季父平日有窮天極地之痛而終未能一暴死不瞑目臣若不言則雖以日月之明而何由盡燭也嗚呼昔年天地罔極之初與諸都尉登對也臣季父血淚被面不能成聲我先大王前席良久玉色悽愴君臣上下不忍有片言酬酢仍命退出伊後每入密室奉玩景慕宮遺筆必潛然流涕雖家人父子之間不令參見臣嘗從頌叩問則掩抑久之迺言曰景慕宮禮容莊肅有天人氣像睿度弘毅有聖神姿稟以吾君之子居貳極之位殿宮之間至樂洩洩如也和氣瀜瀜如也我英考每對睿容喜溢天顔雖以文王之止慈周公之達孝何以加焉受命代理八域延頸莫不有爲太子一死之願不幸戊己以後一種群凶內外締結疑亂煽動而賴我兩聖母德竝姙姒仁邁馬后念主鬯之有托感睿孝之無間顧之復之左之右之故惟彼群凶履霜有漸而猶未堅氷矣及夫禮陟之後而戊寅己卯以來群凶乃酌酒相賀煽亂益甚誣逼益急內而飛語無中生有外而投匭改頭換面凶謀憯計神鬼莫測千奇百怪魍魎相似尙忍言哉尙忍言哉思之血碧言之膽靑語未旣有淚盈眶以手叩心又曰吾旣不能爲安金藏拚得一死則何敢以平人自居乎一切世況不復留心而棲屑郊庄托意山水若窮人之無歸者凡爲三十年所矣嗚呼臣季父九原難作而凶逆輩出義理日晦臣每念季父之言歷歷猶在耳臣於是徊徨抑塞心口自語曰欲言則分義也道理也有不敢容易出口也不言則是上以負我聖上之再造也下以負臣季父之遺忠也此際嶺儒萬人之疏出儘乎義理之同得于天而擧國大同之論可以推知矣重臣李秉模繼又聲討辭嚴義正詩人所云先獲我心者此之謂也伏惟聖明自在春宮三朝之暇深賾性理之大源克體精一之心法及夫御極當天也闡明乎民彝物則剖析乎蠶絲牛毛一言一動垂之爲百王則一政一令發之爲萬物覩大舜之察邇成湯之好問不獨專美於前矣況乎此箇義理殿下之所以跬步不忘日夕講究者不待臣言之畢而必有以犁然感會于聖衷矣伏願殿下特下哀痛之音誕誥八方曰我先大王嘗下敎于殿下以魯爲殿下之仇賊先大王下敎旣如是丁寧懇惻則大王聖意所在可以仰度我小朝邸下嘗下令于胄筵曰禧爲江充睿敎又如彼皎于日星則魯禧通天之罪於是益彰矣一一臚列申申洞諭則可以發揮我先大王至仁至慈矣可以顯揚我景慕宮潛德懿行矣夫如是然後永有辭於天下萬世古人所謂義理竝行而不相悖者也至若外此諸賊罪盈惡貫人怨神怒此皆近日諸臣聲罪無餘者而必於天鑑中若數一二而辨黑白亟下明命亟行天討首者收孥從者追奪竝爲一通文字刊之金石筵敎若曰若或大行誅討明言不諱則先大王在天之靈雖悅豫於冥冥之中景慕宮於昭陟降豈無怵惕不安之心乎夫神理人情本自不遠人情所在義理寓焉義理所寓神理亦通殿下之至情旣伸則義理可明也義理旣明則神理可通也然則先大王豈不悅豫乎景慕宮亦豈不悅豫乎苟無此理則已矣有之則如執左契知其必然矣朱夫子有言曰言不直則道不見顧此義理不直言則臣竊恐歲月浸遠義理愈晦者誠如聖敎也不忍聞不忍言一時之私情也明義理討亂賊萬世之大防也惟聖明勉抑一時之私情而嚴立天下之大防焉臣伏見重臣徐有隣疏批則十行之敎引經據義不賜允兪臣請以一得之愚有以仰復之惟我聖上居孔子所無之位而繼孔子所有之德乃述一部明義卽古之麟經前聖後聖其揆一也然苟求其本則戊己本也乙丙末也明義中只擧乙丙而不及戊己傳曰物有本末事有終始其於本末終始之義果何如也以臣區區管見則撰成明義上篇弁之以上所陳大誥之文歷擧群凶一轉而爲戊己再轉而爲乙丙之源流脈絡附之以載翰輩行貨凶宦自干天誅之罪與卽今刊行明義合爲一帙則方可爲十全而無一欠豈不是明天理正人心之一大關鍵乎當今聖明在上如日中天眞諦之義孰不知之而他日時移事往之後世道日下世變層生若無指南之車昏衢之燭則誠非聖人憂患後世之長慮也臣之此言出自斷斷赤心中來伏乞殿下勿以芻蕘而廢其言噫嘻星九兩賊之至妖至慝覆載之所不容古今之所未有也苟使渠只是蟣蝨之賤而初無蚍蜉蟻子之援則渠何敢連腸結肚前唱後應跳踉於白日之下也筵敎若曰星漢之爲君讎國賊一如麟復終未的定故姑不用法臣愚竊以爲不然使渠眞箇不知戊寅年間事凶疏中一問一答反復抑揚此何故也渠所稔知而稔聞明若觀火非凶肚逆腸而何非君讎國賊而何臣之所大懼者夫以鉤陳根柢之毒而猶殺人況以國賊之根柢而廣張枝葉彝倫以之斁敗義理以之晦塞宗國之憂茫無涯畔世道之歎不勝痛哭殿下試思之非但殿下之罪人也乃景慕宮之罪人乃宗社神人之罪人也今之懲討諸議只就其枝葉而斷齗爲說反捨其根柢而伈伈無言可謂本末倒置首尾橫決也臣自初至今入而沬飮出而明張者惟在於拔本塞源而必嚴訊星賊與九之子然後可使根柢自露而窩窟自破也聖意之一向靳持實非小人之腹所敢妄度而百爾思惟則蓋此窩窟根柢之所在國人皆聞之路人皆知之而深根固蒂勢成威立故無一人爲殿下明言之者聖上深居九重何從而俯燭之乎孟子所謂其國空虛者不幸近之矣是以聖人亦有一失之慮不肯從嚴鞫之請也旣不得嚴鞫之請則其根柢一直無恙打破無期國家刑政之失已無可言而古今天下安有是也安有是也臣姑捨其枝葉直就其根柢而論之金鍾秀之賦性凶險行已奰慝撐腸拄腹都是戾氣發言行事無非禍心自稱士流欺心而欺世晩歸逆戚患得而患失國榮之當路也奴顔婢膝蠅營狗求至勸其兄鍾厚上章請留稱之以千古奇男子此駔儈之不若豈士夫之所爲睚眦之怨必欲滅人家族聲勢所張必欲作已威福市權賣寵惟恐不及黨同伐異觸之必碎此在渠猶屬薄物細故易曰物以群分方以類聚今之自作逋盜之藪驅雀之叢者誰也嘗以後翼爲心腹而後翼作賊今焉九宗不臣之節卽鍾秀之倀鬼也星漢不道之言亦鍾秀之嚆矢也噫鍾秀粵自春坊偏被恩遇拔之泥塗之中置之承弼之列禮待之厚委界之篤何如也而渠亦人耳全無涓埃圖報之念只有谿壑難充之慾如星九者愛之重之卵之育之綢繆焉謀議爛熳焉關通故此輩耳目濡染聞見習熟視其言議如蓍龜效其事爲如山斗如入鮑魚之肆久而不聞其臭仍與之俱化故自不覺其詬天罵日之看作茶飯然則二賊爲鍾秀之傀儡鍾秀爲二賊之頭腦惡極於二賊罪浮於二賊而且以年前宣禧宮改號事言之臣季父之陳章請改亶出於苦心血忱而我聖上油然而感下其章于廟堂館閣議改宮號則鍾秀見疏本而無端違牌不參其在平日角勝君父背馳義理已成一副當伎倆掩藏不得故凡係此等義理一切抵死謀避吁亦凶且悖矣朱子曰治水不自其源末流冞增其廣兩賊卽其末流也鍾秀卽其源委也鍾秀一日晏然國家有一日之憂二日晏然國家有二日之憂眞所謂漢賊不兩立也伏乞聖明亟加處分爲先施以遠竄之典星九二賊一從大臣諸臣之請明義理於百代之下奠國家於磐泰之上焉蓋自戊己乙丙種下生種其類寔繁而每於治賊之際草草了當而止反使我聖上好生之德徒歸姑息之科梟獍之徒無所懲惡龍蛇之性實難向化每一念之寧不懍然可畏也哉書曰天討有罪五刑五庸哉古昔聖王豈不欲五刑之不用也不得已而用之者非以人主之喜怒而乃以天命之奉將也天之所命而不用五刑則何以立人紀而懼亂賊也竝伏望深留聖意幸甚幸甚仍伏念臣不忠無狀罪負至重惟嶺海鈇鉞是俟聖恩天大止於薄勘臣跧伏江干泣血訟愆之中每與漁父野老沐浴聖澤歌詠聖化涯分足而榮幸極矣不自意恩命復降職秩如舊臣誠驚惶感泣莫知措躬之所也夫大官與庶僚自別罪犯與微眚逈殊則乍罷旋收奚但國體之有關轉罪爲榮實是私分之難安噫臣本自鈍滯愚迷不知向方全無聞見履歷隨處生疎偏蒙我聖上庇覆如天地之仁敎詔如父母之慈而臣一直冥輕擧妄作至於向來所犯而極矣苟使臣復當不敢當之重任不戒前轍而若固有之則畢竟負國辜恩上以辱聖簡中以僨國事下以墜家聲不但止於前日之輕擧妄作而已到此地頭我聖上雖欲每每曲恕而肆赦之其於公法何臣分何然則聖上所以曲費造化必欲全保者恐或歸於有始無終也臣之一身非臣所有固不足恤而以我天地之仁父母之慈豈不爲惻然可哀之甚者乎倘蒙體諒許臣釋負假之樞銜俾得以優游數年鈍滯之漸就磨礪聞見之稍免孤陋然後不忍斥絶而遐棄之猶欲薰沐而器使之則赴湯蹈火固所矢心隕首結草亦不敢辭區區寸忱可質彼蒼臣安敢一毫飾辭例讓自欺以欺天也衷情所迫言不知裁死罪死罪今於恩旨之下不敢久淹郊坰進伏城外瀝血哀籲伏乞聖慈俯賜矜憐以卒生成以幸公私千萬血祝答曰省疏具悉大臣疏不可以已有處分無批故不得不略宣數行本意在傳敎中矣上款云云似未見口傳下敎此姑略之仍傳曰此批答招致政府錄事傳之